Oscars 2022 kry weer aanbieder | Maroela Media
Oscars 2022 kry weer aanbieder
Die Oscars-geleentheid kry in 2022 weer 'n aanbieder nadat dit sedert 2019 sonder 'n seremoniemeester voortgegaan het. (Foto: Mark Ralston/AFP)
Die televisienetwerk ABC het Dinsdag aangekondig dat die 94ste jaarlikse Oscar-toekenningsgeleentheid vanjaar weer vir die eerste keer sedert 2018 'n seremoniemeester sal hê.
Die Oscar-beeldjies sal op 27 Maart uitgedeel word, met die room van die internasionale rolprentbedryf wat dié mees gesogte toekenningsgeleentheid in Hollywood by die Dolby-teater sal bywoon.
Verlede jaar is die geleentheid sonder 'n seremoniemeester by 'n treinstasie in Los Angeles aangebied en deur net meer as 10 miljoen kykers wêreldwyd gevolg. Dit is 'n 56%-afname van 2020 se kykersgetal en 'n rekordlaagtepunt vir die Oscar-geleentheid.
Craig Erwich, president van ABC Entertainment en Hulu Originals, het tydens 'n paneelgesprek wat deur die Television Critics Association aangebied is, bevestig dat daar vanjaar weer 'n seremoniemeester sal wees.
Erwich het egter nie verdere besonderhede verskaf oor wie dit gaan wees nie. Die geselsprogramaanbieder Jimmy Kimmel het in 2017 en 2018 as seremoniemeester vir die Oscars opgetree.
In 2019 het die komediant Kevin Hart hom onttrek aan sy rol as aanbieder nadat homofobiese inskrywings wat hy jare gelede op Twitter gemaak het, weer aan die lig gekom het.
Sy posisie is nie gevul nie en die toekenningsgeleentheid het sedertdien sonder 'n seremoniemeester voortgegaan, maar is wyd gekritiseer vir die "gebrek aan fokus en humor" sonder 'n aanbieder.
Die Academy of Motion Picture Arts and Sciences het ook Dinsdag aangekondig dat die veteraan Glenn Weiss die Oscars vir 'n sewende agtereenvolgende jaar sal regisseer.